input: UREDBA (EU) št. 1152/2012 EVROPSKEGA PARLAMENTA IN SVETA
  z dne 21. novembra 2012
  o spremembi Uredbe Sveta (ES) št. 2371/2002 o ohranjevanju in trajnostnem izkoriščanju ribolovnih virov v okviru skupne ribiške politike
  EVROPSKI PARLAMENT IN SVET EVROPSKE UNIJE STA -
  ob upoštevanju Pogodbe o delovanju Evropske unije in zlasti člena 43(2) Pogodbe,
  ob upoštevanju predloga Evropske komisije,
  po posredovanju osnutka zakonodajnega akta nacionalnim parlamentom,
  ob upoštevanju mnenja Evropskega ekonomsko-socialnega odbora (1),
  v skladu z rednim zakonodajnim postopkom (2),
  ob upoštevanju naslednjega:
  (1)
  Ribiška plovila Unije imajo enak dostop do voda in virov Unije, pri čemer se upoštevajo pravila skupne ribiške politike.
  (2)
  Uredba (ES) št. 2371/2002 (3) določa odstopanje od pravila enakega dostopa, kar državam članicam dovoljuje, da omejijo ribolov nekaterim plovilom v vodah do 12 navtičnih milj od njihovih osnovnih črt.
  (3)
  Komisija je 13. julija 2011 v skladu z Uredbo (ES) št. 2371/2002 Evropskemu parlamentu in Svetu predložila poročilo o ureditvi glede dostopa do ribolovnih virov znotraj cone 12 navtičnih milj. Navedeno poročilo navaja ugotovitev, da je režim dostopa zelo stabilen in da je od leta 2002 zadovoljivo deloval.
  (4)
  Veljavna pravila, ki omejujejo dostop do ribolovnih virov v coni 12 navtičnih milj, so imela pozitiven učinek na ohranjevanje z omejevanjem ribolovnega napora v najobčutljivejšem delu voda Unije. Navedena pravila so prispevala tudi k ohranjanju tradicionalnih ribolovnih dejavnosti, ki so pomembne za socialni in gospodarski razvoj nekaterih obalnih skupnosti.
  (5)
  Odstopanje je začelo veljati 1. januarja 2003 in preneha veljati 31. decembra 2012. Njegovo veljavnost bi bilo treba podaljšati do sprejetja nove uredbe na podlagi predloga Komisjie o uredbi Evropskega parlamenta in Sveta o skupni ribiški politiki.
  (6)
  Uredbo (ES) št. 2371/2002 bi bilo zato treba ustrezno spremeniti -
  SPREJELA NASLEDNJO UREDBO:
  Člen 1
  V členu 17(2) Uredbe (ES) št. 2371/2002 se prvi pododstavek nadomesti z naslednjim:
  „2. Od 1. januarja 2013 do 31. decembra 2014 so države članice v vodah do 12 navtičnih milj od osnovnih črt, ki so pod njihovo suverenostjo ali jurisdikcijo, pooblaščene, da omejijo ribolov ribiškim plovilom, ki tradicionalno ribarijo v navedenih vodah iz pristanišč na sosednji obali. To ne posega v režime, ki se uporabljajo za ribiška plovila Unije, ki plujejo pod zastavo drugih držav članic v okviru obstoječih sosedskih odnosov med državami članicami, in ureditve iz Priloge I, ki za vsako državo članico določa zemljepisne cone znotraj obalnih pasov drugih držav članic, kjer se ribolovne dejavnosti opravljajo, in zadevne vrste.“
  Člen 2
  Ta uredba začne veljati sedmi dan po objavi v Uradnem listu Evropske unije.
  Uporablja se od 1. januarja 2013.
  Ta uredba je v celoti zavezujoča in se neposredno uporablja v vseh državah članicah.
  V Strasbourgu, 21. novembra 2012